ช่วยพนักงานบ.ประกันภัยจ่าย5หมื่นบ.
&#8220;ไทยพาณิชย์ประกันชีวิต&#8221; จัดหนักให้เงินพนักงานบ้านน้ำท่วมอีก 5 หมื่นบาท
13 ธ.ค. 2554

“ไทยพาณิชย์ประกันชีวิต” จัดหนักให้เงินพนักงานบ้านน้ำท่วมอีก 5 หมื่นบาท
นายวิพล วรเสาหฤท กรรมการผู้จัดการใหญ่ บริษัท ไทยพาณิชย์ประกันชีวิต เปิดเผยว่า บริษัทได้ออกมาตรการเยียวยาและช่วยเหลือพนักงานที่ได้รับผลกระทบจากวิกฤตอุทกภัยเพิ่มเติม อนุมัติเงินช่วยเหลือเพิ่มเพื่อนำไปฟื้นฟู ซ่อมแซมบ้านพัก และทรัพย์สินที่เสียหายเป็นกรณีพิเศษอีกรายละ 5 หมื่นบาท
“พนักงานถือเป็นปัจจัยสำคัญในการขับเคลื่อนการเติบโตและความสำเร็จให้แก่บริษัทในช่วงที่ผ่านมาบริษัทได้ช่วยเหลือพนักงานที่ได้รับผลกระทบอย่างเร่งด่วน ขณะนี้สถานการณ์ได้คลี่คลาย ระดับน้ำในหลายพื้นที่ได้ลดลงอย่างต่อเนื่อง และเริ่มกลับเข้าสู่ภาวะปกติแล้ว พนักงานบางส่วนได้เริ่มทยอยเข้าไปสำรวจความเสียหายของบ้านพักและทรัพย์สิน แต่ก็ต้องใช้เงินเพิ่มเติม” นายวิพล กล่าว
สำหรับเกณฑ์ความช่วยเหลือนั้น บริษัทจะพิจารณาจากมูลค่าความเสียหายของบ้านพักและทรัพย์สินที่เกิดขึ้นจริง เช่น หากมูลค่าความเสียหายต่ำกว่า 1 หมื่นบาท บริษัทจะให้เงินช่วยเหลือตามจริง และสูงสุดไม่เกิน 1 หมื่นบาท หากมูลค่าความเสียหายมากกว่า 1 หมื่นบาท บริษัทจะให้เงินช่วยเหลือ 50% ของมูลค่าความเสียหาย หรือขั้นต่ำ 1 หมื่นบาท และสูงสุดไม่เกิน 5 หมื่นบาท